Video: R4 miljoen se skootrekenaars uit regeringskantoor gesteel‘n Skermskoot uit die video. Die polisie in Limpopo ondersoek ’n voorval waar 185 skootrekenaars ter waarde van sowat R4 miljoen uit ’n regeringskantoor in Polokwane gesteel is. Twee veiligheidswagte is glo kort na 03:00 Dinsdagoggend deur vier gewapende mans oorval in die gebou waar die provinsiale departement van landelike ontwikkeling se kantore geleë is. Volgens brig. Motlafela Mojapelo, polisiewoordvoerder, het die gewapende rowers die wagte vasgebind en in ’n vertrek in die gebou toegesluit. Die verdagtes het trollies gebruik om die 185 skootrekenaars uit die gebou te vat waarna dit op ’n Toyota-bakkie in die onderdakparkeerterrein gelaai is voor hulle van die toneel gevlug het. Die polisie ondersoek ’n klag van sakeroof en het enigiemand met inligting oor die voorval versoek om sers. Maphutha Ngoepe te kontak op 082 685 9507 of kol. Linkie Mathebula op 064 756 8218. Beeldmateriaal van kringtelevisiekameras wys hoe die donker Toyota-bakkie by die onderdakparkeerterrein inry. Daar kan ook later gesien word hoe die vier verdagtes in die parkeerterrein ronddwaal voor hulle by ’n deur van die gebou ingaan.